Linge Langård

Ingrid «Linge» Langård (født Cappelen; 1905–1981) var en norsk skuespiller, sanger og messearrangør. Hun var innehaver av modellbyrået «Lillemannequin», og holdt moteoppvisninger rundt om i Norge gjennom flere år. Hun arrangerte flere «husmormesser».

Bakgrunn og familie
Linge Cappelen vokste opp i Skien, som datter av høyesterettsadvokat Didrik Cappelen. Mens hun fremdeles var bosatt i hjembyen opptrådte hun tidvis med sang og dans på lokale forestillinger til støtte for veldedige formål. Hun var gift med Knut Christian Langaard, sønn av forretningmann Christian Langaard. Knut Langaard var en periode innehaver av Staur gård og han medvirket som skuespiller i filmen Eskimo (1930).

i ekteskapet med Langaard hadde Linge datteren Linge (kalt "Lille-Linge") Cappelen Langaard som i 1959 giftet  seg med billedhuggeren Knut Henrik Lund.

Virke

Scenedebut i Oslo og Bergen i 1928 

Hun debuterte 23 år gammel på revyscenen i hovedstaden i 1928, da teatersjefen på revyteateret Casino engasjerte henne til å opptre sammen med de kjente skuespillerne Lalla Carlsen, Harald Steen, Signe Heide Steen og Frithjof Køhler. Forestillingen var sammensatt av kjente numre fra ulike eldre revyer, og skulle være den siste før Casino stengte dørene for godt. I forbindelse med premieren i juni 1928 trykket osloavisen Tidens Tegn et lite intervju med henne, som foruten å vekke publikums forventninger til hennes scenedebut, ga forklaringen på det uvanlige fornavnet:«Som et kuriosium virker det at nettop i det sol går ned, stiger det en ny stjerne over horisonten. Frøken Linge Cappelen, datter av advokat Cappelen i Skien, skal debutere.

–Er det for å markere Deres sceniske tilbøyeligheter at de har samme fornavn som efternavnet hos skuespillerforbundets altmuligmann? spør vi den unge dame.

–For noget sludder. Jeg kunde ikke si Ingrid da jeg var liten og så blev det til Linge.»
Etter debuten på Casino var kritikken imidlertid blandet. «Finn Mehlum og Linge Cappelen gjorde så godt de kunne» skrev anmelderen Cajus i Morgenbladet. Arbeiderbladets anmelder skrev:«Den nye attraksjon, debutanten Linge Cappelen fra Skien, hadde ikke meget å fare med utover en ungdommelig freidighet som tydelig viste hvor liten anelse hun har om revykunst. Men det kan jo være at der er noe på bunden, man skal aldrig forsverge noenting. Og har hun en energi som svarer til freidigheten kan der kanskje bli noe av henne.»Anmelderen i Nationen ga forbeholden ros:«Av nyhetene samlet interessen seg om aftenens debutant, en ganske ung dame, frk. Linge Cappelen. Hun sang et par sanger og optraadte i et par sketscher, og man konstaterte fornøiet at hun tok sig godt ut, var søt og hadde en pen liten stemme. Stort mere hadde man heller ikke anledning til at observere ved denne første optreden. De ytre betingelser er som sagt i orden – hvordan det staar til med talentet overlater vi til fremtiden aa avgjøre.»Etter flere forestillinger i Oslo dro ensemblet fra Casino videre til Bergen, der de hadde nypremiere på sin revykavalkade, med den nye forestillingstittelen «For fulde seil». Anmelderen i Bergens Arbeiderblad var begeistret både for repertoaret og utøverne: «De optrædende var allesammen flinke.» Etter å ha trukket frem Lalla Carlsen som revyens fremste stjerne, stod debutanten for tur:«Linge Cappelen, som nylig hadde sin debut i Oslo, gjorde sig godt og sang sine viser paa den riktige maaten. Heldigst var hun med visen om "Ingenting".»Kollegaen i Morgenavisen var også vennlig stemt:«En ung dame frk. Linge Cappelen fik sin anden-debut i Bergen efter at hun for faa dage siden hadde faat sin ilddaap i Oslo. Frøken Cappelen gjorde et avgjort sympatisk indtryk, saa glimrende ut og forstod at synge en vise med point og skjelmeri. Hendes videre optræden vil sikkert bli til gjensidig glæde baade for hende selv og publikum.»Kort tid etter premieren i Bergen forlovet Linge Cappelen seg med  Knut C. Langaard, som var godseier og sønn av avdøde grosserer Chr. Langaard.

Allerede i august 1928 spilte Linge Cappelen i en ny revy; denne gangen var det Bokken Lasson som hadde engasjert henne til åpningsforestillingen «Vi og våres. Figarorevyen 1928» på revyscenen Figaro i Stortingsgaten, som publikum i Oslo tidligere hadde kjent som Balkongen. Øverst på plakaten til «Vi og våres» stod, foruten Bokken Lasson selv, Botten Soot og Olaf Kronstad. Øvrige medvirkende i forestillingen på Figaro var – i samme rekkefølge som på plakaten – Linge Cappelen, Asta Eriksen, Maja Grieg Müller (også kalt «Magedutti»), Hans Bille, Otto Carlmar, Steinar Jøraandstad og Fred Rox. De fleste av tekstene i denne forestillingen var skrevet av Otto Carlmark, men «Vi og våres» inneholdt også numre som var skrevet av Claus Frimann Clasen (bedre kjent under psevdonymet «Lygtemanden»).

«Kronstad-Langård-turneen» i 1930 

I 1930, etter at hun hadde giftet seg med  Knut Christian Langaard, turnerte hun og ektemannen med teaterensemblet «Kronstad-Langård-turneen» med farsen Guttebassen av amerikanske Margaret Margo. Hun fikk rosende omtale av teateranmelderne både for sin rolle i teaterstykket og i den «visekabareten» som hun og kollegaen Olaf Kronstad fremførte etter at stykket var ferdigspilt. Lokalavisen Namdal Arbeiderblad skrev dette i november 1930:Cabaretaftenen, som man får i tilgift til stykket, skulde publikum heller ikke bli skuffet over, når man har kunstnere som Olaf Kronstad og Linge Langård til å synge viserne som er av Norges 4 beste viseforfattere, Arne Svendsen, Finn Bø, Per Kvist og Lyktemannen.

Søm, mote og husmormesser 
Etter andre verdenskrig startet Linge Langaard som kursholder i søm og omsøm. Hun ble ansatt som konsulent i Norges Husmorforbund, og reiste blant annet rundt i landet og holdt kurs og foredrag. Ikke minst ble hun en nøkkelperson i forbundets initiativ med å arrangere såkalte «Husmormesser» rundt om i landet. Den 2. februar 1955 skrev avisen Hadeland følgende, i et oppslag med overskriften Den store husmormesse på Gjøvik blir åpnet 2. mars og varer en uke.:Husmorforbundets konsulent, fru Linge Langård, forstår selve oppsetningen av messen, og dette blir etter krigen den 29. messe hun er med på å organisere. Dette skulle i seg selv være et bevis på at man her får en messe som husmødrene vil ha stort utbytte av å besøke. (---) Alt tyder på at husmormessen i Gjøvik blir en messe av format..

Reklameoppdrag 
Linge Langaard var en av sin samtids rikskjendiser, og påtok seg reklameoppdrag for ulike norske produsenter.

Sjokoladeprodusenten Freia engasjerte henne til å gjøre reklame for et av sine varemerker, Freia selskapssjokolade. Sammen med Leif Enger spilte hun inn reklamesangen Freia Selskaps Sjokolade, som ble gitt ut på plate i 1956. Innspillingen ble i 2012 gitt ut på samleplaten Historiske Reklameplater.

Hun promoterte også norske ullvareprodusenter og klesfabrikanter, blant annet Sandnes Uldvarefabrikk og nord-trønderske konfeksjonsfabrikker.

Fotnoter

Referanser 

Norske skuespillere
Norske sangere